
RAPORT COMUN
asupra propunerii legislative privind alocaţia de şcolarizare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru învăţământ, ştiinţă, tineret şi sport au fost sesizate, prin adresa nr. Plx 430 din 17 iunie 2008, cu dezbaterea pe fond, în procedură obişnuită, a propunerii legislative privind alocaţia de şcolarizare.
La întocmirea prezentului raport Comisiile au avut în vedere:

· avizul favorabil al Consiliului Legislativ (nr.265/06.03.2008)

· avizul negativ al Consiliului Economic şi Social (nr. 1917/15.10.2007)

· avizul negativ al Comisiei juridice, de disciplină şi imunităţi (nr.31/657/10.09.2008)

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/2859/10.09.2008)

· avizul negativ al Comisiei pentru buget, finanţe şi bănci (nr.22/306/05.03.2009)
· punctele de vedere negative ale Guvernului (nr.719 din 21.03.2008 şi nr.91/DRP din 20.02.2009)
· punctul de vedere negativ al Ministerului Finanţelor Publice (nr.15718/03.03.2009).

Propunerea legislativă are ca obiect de reglementare acordarea alocaţiei de şcolarizare pentru tinerii care au împlinit vârsta de 18 ani şi care urmează cursurile de zi ale învăţământului liceal sau profesional, organizate conform legii, până la terminarea studiilor.

Comisiile propun Plenului Camerei Deputaţilor respingerea iniţiativei legislative întrucât aceasta a rămas fără obiect, prin apariţia Ordonanţei de urgenţă a Guvernului nr.16/2008 pentru modificarea şi completarea Legii nr.61/1993 privind alocaţia de stat pentru copii, conform căreia s-a acordat alocaţia de stat şi pentru tinerii care au împlinit vârsta de 18 ani şi care urmează cursurile învăţământului liceal sau postliceal, până la terminarea acestora, mai puţin tinerilor care repetă anul şcolar, cu excepţia celor care repetă din motive de sănătate, dovedite cu certificat medical. Ulterior, prevederile Ordonanţei de urgenţă a Guvernului nr.16/2008 au fost preluate în Legea nr.174/2008 privind aprobarea Ordonanţei de urgenţă a Guvernului nr.97/2007 pentru modificarea şi completarea Legii nr.61/1993 privind alocaţia de stat pentru copii. După preluarea prevederilor Ordonanţei de urgenţă a Guvernului nr.16/2008 în legea mai sus amintită, O.U.G nr.16/2008 a fost respinsă prin Legea nr.175/2008, pentru o mai bună structurare legislativă.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.


Cele două comisii au dezbătut propunerea legislativă în şedinţe separate, conform art.61 şi 63 din Regulamentul Camerei Deputaţilor.
Membrii Comisiei pentru muncă şi protecţie socială au hotărât, în şedinţa din 17 septembrie 2008, cu 17 voturi pentru şi o abţinere, respingerea iniţiativei legislative. 
La dezbateri a participat, în conformitate cu prevederile art.55 din Regulamentul Camerei Deputaţilor, d-na Denisa Pătraşcu, Secretar de Stat în cadrul Ministerului Muncii, Familiei şi Egalităţii de Şanse.
Membrii Comisiei pentru învăţământ, ştiinţă, tineret şi sport au hotărât, în şedinţa din 11 martie 2009, respingerea iniţiativei legislative. La lucrări au fost prezenţi 17 deputaţi, din totalul de 31 membri.

La dezbateri a participat, în conformitate cu prevederile art.55 din Regulamentul Camerei Deputaţilor, d-na Oana Badea, Secretar de Stat în cadrul Ministerului Educaţiei, Cercetării şi Inovării.
În şedinţa din 25 martie 2009, membrii Comisiei pentru muncă şi protecţie socială au fost informaţi cu privire la raportul de respingere întocmit asupra propunerii legislative. Acesta a fost supus votului comisiei, fiind acceptat cu unanimitate de voturi.

La lucrări au fost prezenţi 18 deputaţi, din totalul de 19 membri.
La dezbateri au participat, în conformitate cu prevederile art.55 din Regulamentul Camerei Deputaţilor, d-na Oana Badea, Secretar de Stat în cadrul Ministerului Educaţiei, Cercetării şi Inovării şi d-na Mariana Nedelcu, Secretar de Stat în cadrul Ministerului Muncii, Familiei şi Protecţiei Sociale.
Raportul comun de respingere a fost aprobat cu unanimitate de voturi.

Propunerea legislativă a fost respinsă de Senat în şedinţa din 4 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

